b'\n_START_ARTICLE_\nFesta del Corpus Christi de Val\xc3\xa8ncia\n_START_SECTION_\nOrigen\n_START_PARAGRAPH_\nL\'origen de la festa a Val\xc3\xa8ncia es remunta a 1326 quan, a proposta del bisbe Hug de Fenollet i els jurats de la ciutat, es convida al poble a participar de la celebraci\xc3\xb3 de car\xc3\xa0cer religi\xc3\xb3s, tot i que la primera process\xc3\xb3 \xc3\xa9s de 1355, t\xc3\xa9 continu\xc3\xaftat des de 1372._NEWLINE_La process\xc3\xb3 es va celebrar entre 1355 i 1505 durant el mat\xc3\xad i en 1506 es va traslladar a la vesprada, no deixant de ser vespertina fins ara, encara que aix\xc3\xb2 s\xc3\xad amb el canvi de dijous a diumenge.\n_START_SECTION_\nPeculiaritats\n_START_PARAGRAPH_\nEls principals actes de la Festa del Corpus Christi de Val\xc3\xa8ncia s\xc3\xb3n la Cavalcada del Convit i la Process\xc3\xb3 General, ambdues el diumenge, tot i que la m\xc3\xa9s popular i concorreguda \xc3\xa9s la Process\xc3\xb3 General.\n_START_SECTION_\nCavalcada del Convit\n_START_PARAGRAPH_\n\xc3\x89s un acte de menor pes dins de la festa, i de menor antiguitat (data de 1516), de fet ha estat suprimida en nombroses ocasions. Es tracta d\'una invitaci\xc3\xb3 que realitzaven els Jurats de la Ciutat, per mitj\xc3\xa0 del Capell\xc3\xa0 de les Roques, a les autoritats i al poble pla perqu\xc3\xa8 assistissin a la Solemne Process\xc3\xb3 del Corpus Christi. Des de fa m\xc3\xa9s d\'una d\xc3\xa8cada ha estat recuperada._NEWLINE_La cavalcada comen\xc3\xa7a a les 12 del migdia del diumenge, a la porta del Palau de la Generalitat Valenciana, a la pla\xc3\xa7a de Manises i acaba a la Casa de les Roques. Diverses figures i personatges componen aquesta cavalcada com la Moma i els Momos, els gegants i cabuts o la Degolla. Tamb\xc3\xa9 es ballen danses i es representen diversos misteris b\xc3\xadblics._NEWLINE_Ha quedat a Val\xc3\xa8ncia la locuci\xc3\xb3 popular "Con\xc3\xa8ixer o saludar m\xc3\xa9s gent que el capell\xc3\xa0 de les Roques" amb el significat d\'estar molt relacionat o saludar molta gent. Es diu aix\xc3\xb2 per al\xc2\xb7lusi\xc3\xb3 al capell\xc3\xa0 de les Roques,\xc2\xa0que mentre passava pels carrers de Val\xc3\xa8ncia per anunciar la festa del Corpus saludava cerimoniosament i amb molta freq\xc3\xbc\xc3\xa8ncia les persones que trobava en el seu trajecte.\n_START_SECTION_\nProcess\xc3\xb3 general\n_START_PARAGRAPH_\n\xc3\x89s l\'acte central de la festa que es desenvolupa la vesprada de diumenge. Comen\xc3\xa7a des de la Porta dels Ap\xc3\xb2stols de la Catedral de Val\xc3\xa8ncia, discorre pel districte de Ciutat Vella i en ella desfilen les conegudes Roques arrossegades per cavalls i altres personatges b\xc3\xadblics. Tota la process\xc3\xb3 est\xc3\xa0 amenitzada per la m\xc3\xbasica valenciana del tabal i la dol\xc3\xa7aina.\n_START_SECTION_\nEls nanos i els gegants\n_START_PARAGRAPH_\nObrin amb les seues danses la Process\xc3\xb3 General del Corpus. La dansa dels gegants i els nanos o cabuts, del 1589, signifiquen la veneraci\xc3\xb3 al Sant\xc3\xadssim de tot el m\xc3\xb3n, tan alts com menuts. Els quatre gegants que en origen sortien representaven els quatre continents que aleshores es coneixien: Europa, \xc3\x80sia, \xc3\x80frica i Am\xc3\xa8rica._NEWLINE_Els noms dels gegants s\xc3\xb3n els seg\xc3\xbcents: Rei en Jaume, Na Violant d\'Hongria, Jueu, Jueva, Moro i Mora; a les quatre parelles habituals del Corpus de Casa Insa, que representen els quatre continents. A aquests se sumen els de la Colla del Rei Barbut de Castell\xc3\xb3 (Tragapinyols, Arrancapins, Tombatossals, Bufan\xc3\xbavols, Milh\xc3\xb2mens i Cague\'m) i els dos de la Festa dels Nens de Sant Vicent, el Rei i la Reina, fins a un total de 23.\n_START_SECTION_\nAmics del Corpus de Val\xc3\xa8ncia\n_START_PARAGRAPH_\n\xc3\x89s en els anys 50 i 60 del segle\xc2\xa0xx quan un grup de valencians torna a impulsar la process\xc3\xb3 per a recuperar la vella esplendor, organitzant-se en l\'anomenat \'Grup de Mecha\' i posteriorment l\'Associaci\xc3\xb3 Amics del Corpus de la Ciutat de Val\xc3\xa8ncia. L\'Associaci\xc3\xb3 d\'Amics del Corpus de Val\xc3\xa8ncia s\'encarrega des dels anys 80 del segle passat del funcionament, difusi\xc3\xb3 i protecci\xc3\xb3 d\'aquesta tradici\xc3\xb3 festiva. Va n\xc3\xa0ixer de l\'agrupaci\xc3\xb3 dels antics "els Cirialots", personatges que acompanyen la cust\xc3\xb2dia durant la process\xc3\xb3 i que s\'associaren per la recuperaci\xc3\xb3 i defensa de la festa. Actualment l\'associaci\xc3\xb3 est\xc3\xa0 formada per m\xc3\xa9s de 600 socis, i s\xc3\xb3n m\xc3\xa9s de 275 les persones que participen activament a la festa representant personatges.'